
Comisia pentru buget, 

finanţe şi bănci
BIROUL PERMANENT

AL

CAMEREI DEPUTAŢILOR

Vă trimitem, alăturat, propunerea legislativă privind constituirea şi utilizarea fondurilor financiare pentru susţinerea instituţiilor de cult recunoscute din România cu care comisia noastră a fost sesizată în fond cu adresa Biroului Permanent nr. 327 din 11 decembrie 1997. 

	PREŞEDINTE, 

Traian Decebal Remeş 

Comisia pentru buget, 

finanţe şi bănci
RAPORT

asupra propunerii legislative privind constituirea şi utilizarea fondurilor financiare pentru susţinerea instituţiilor de cult recunoscute din România.

In urma examinării propunerii legislative privind constituirea şi utilizarea fondurilor financiare pentru susţinerea instituţiilor de cult recunoscute din România în şedinţa din 4 iunie 1998, comisia a hotărât că aceasta nu poate fi acceptată şi propune Plenului respingerea pentru următoarele motive:

1. Potrivit alin.5 al art.29 din Constituţia României, cultele religioase sunt autonome faţă de stat şi se bucură de sprijinul acestuia.

    În aplicarea acestei prevederi constituţionale, a fost emisă Ordonanţa nr.4/1993 privind acordarea de contribuţii de la bugetul de stat pentru completarea salarizării personalului unităţilor de cult din ţară şi a personalului deservent al cultului ortodox care îşi desfăşoară activitatea în străinătate precum şi Ordonanţa nr.38/1994 privind stabilirea unor forme de sprijin financiar pentru unităţile de cult cu venituri mici sau fără venituri şi acordarea de îndemnizaţii unor ierarhi şi cadre din conducerea cultelor, aprobată prin Legea 130/1994 şi modificată prin ordonanţa de urgenţă nr.47/1997.

    De asemenea, au fost aduse îmbunătăţiri legislaţiei referitoare la salarizarea personalului cleric încadrat în unităţile bugetare prin anexa 15 a legii nr.85/1996 pentru completarea şi modificarea Ordonanţei nr.39/1994 privind stabilirea unor coeficienţi de ierarhizare a salariilor de bază pentru personalul bugetar.

    Din analiza actelor normative enumerate mai sus rezultă că personalul de cult este retribuit, în principal, din fonduri proprii şi, în completare, este sprijinit financiar din fondurile bugetului de stat, defalcate Secretariatului de Stat al Cultelor.

     În aceste condiţii considerăm că, este mai eficientă o propunere de îmbunătăţire a actualelor reglementări, păstrând însă principiile acestora, pentru a nu se crea impresia dependenţei materiale a bisericii faţă de stat şi, astfel, de îngrădire a autonomiei acestuia.

2. Referitor la art.9 lit.a) din propunerea legislativă, precizăm că, potrivit Ordonanţei Guvernului nr.70/1994 republicată şi a Hotărârii Guvernului nr.974/1994 pentru aplicarea acesteia, veniturile obţinute de unităţile de cult din contribuţiile băneşti sunt scutite de impozitul pe profit. De asemenea, sunt scutite de impozitul pe profit – potrivit art.1 din legea nr.130/1992 privind dreptul exclusiv al cultelor religioase pentru producerea obiectelor de cult – şi veniturile obţinute din producerea şi valorificarea obiectelor şi produselor necesare activităţii de cult.

In ceea ce priveşte alocarea sumelor din fondurile financiare constituite, potrivit prevederilor din propunerea legislativă, pentru construirea de obiective (art.3 li.a), precizăm că acestea reprezintă cheltuieli şi, prin urmare, nu pot fi impozitate.

3. Propunerile de la art.9 lit.b), sunt în contradicţie cu regulile şi principiul legii TVA, întrucât – potrivit prevederilor pct.2 din Ordonanţa Guvernului nr.34/1997 care modifică şi completează art.17 lit.C.m. din ordonanţa Guvernului nr.3/1992 republicată, cu modificările ulterioare – se aplică cota 0 de TVA bunurilor şi serviciilor finanţate direct din ajutoare sau împrumuturi nerambursabile acordate de guverne străine, de organisme internaţionale şi de organizaţii nonprofit şi de caritate din străinătate şi din ţară, inclusiv din donaţii ale persoanelor fizice, în condiţiile stabilite de Ministerul Finanţelor.

Prezenta propunere legislativă face parte din categoria legilor ordinare.

PREŞEDINTE, 

Traian Decebal Remeş

 









Experţi parlamentari:

Bărdiţă Mariana

Onete Alexandru

